ERW ตั้งงบลงทุน 5 ปี (59-63) ที่ 1 หมื่นลบ. หวังขยายโรงแรมเพิ่มเป็น 95 แห่ง
ERW ตั้งงบลงทุน 5 ปี (59-63) ที่ 1 หมื่นลบ. ขยายโรงแรมเพิ่มเป็น 95 แห่ง จาก 41 แห่ง – ปักธงรายได้ปี 60 โต 10% จากธุรกิจอาหาร-โรงแรม วางเป้าดันอัตราการเข้าพักเพิ่มเป็น 80% 
23 ก.พ. 2560

นางกมลวรรณ วิปุลากร กรรมการและกรรมการผู้จัดการใหญ่ บริษัท ดิ เอราวัณ กรุ๊ป จำกัด (มหาชน) หรือ ERW เปิดเผยว่า บริษัทเตรียมงบลงทุนสำหรับ 5 ปี (ปี 59-63) ไว้ที่ 10,000 ล้านบาทเพื่อใช้ขยายธุรกิจโรงแรมในเครือให้เพิ่มจำนวนเป็น 95 แห่ง จาก ณ สิ้นปี 59 มีจำนวน 41 แห่ง โดยในปีนี้บริษัทเตรียมเปิดโรงแรม HOP INN ทั้งหมด 9 แห่ง แบ่งเป็นในประเทศ 8 แห่ง และอีก 1 แห่งที่ฟิลิปปินส์ ซึ่งจะส่งผลให้บริษัทมีจำนวนห้องพักรวมเพิ่มเป็น 7,153 ห้อง จากปัจจุบัน 6,385 ห้อง
ขณะที่บริษัทตั้งเป้ารายได้ปี 60 จะเติบโต 10% จากปีก่อนที่มีรายได้ 5,663.95 ล้านบาท ซึ่งเป็นการเติบโตทั้งจากธุรกิจอาหารและธุรกิจโรงแรม โดยวางเป้าผลักดันอัตราการเข้าพักให้เพิ่มเป็น 80% จากปีก่อนที่ 79% และมีอัตราค่าห้องพักเติบโตขึ้นราว 7% จากปีก่อน ภายใต้คาดการณ์จำนวนนักท่องเที่ยวที่เดินทางเข้ามาในประเทศไทยที่ 34.4 ล้านคน หรือเติบโต 6% จากปีก่อน
“ช่วงต้นปีนักท่องเที่ยวเติบโตอย่างต่อเนื่องและคาดว่าในช่วงไตรมาส 1/60 จำนวนจะมากกว่า 9 ล้านคนอย่างแน่นอน ซึ่งเป็นแนวโน้มที่ดีต่อธุรกิจของบริษัท หลังจากช่วงปลายปี 59 ที่ผ่านมาที่มีการชะลอตัวของนักท่องเที่ยวจากสถานการณ์ที่ไม่ปกติ ทั้งเหตุการณ์สวรรคตฯ และปัญหาทัวร์ศูนย์เหรียญ แต่ก็เป็นเพียงผลในระยะสั้นเท่านั้น และกลุ่มลูกค้าของโรงแรมเองไม่ใช่กลุ่มทัวร์จีนอยู่แล้วจึงไม่ได้รับผลกระทบแต่อย่างใด” นางกมลวรรณ กล่าว
นางกมลวรรณ กล่าวเพิ่มเติมว่า หลังจากที่บริษัทได้เริ่มไปขยายธุรกิจโรงแรมไปในประเทศฟิลิปปินส์แล้ว ประเทศต่อไปที่บริษัทฯมองโอกาสไว้คือเวียดนาม เนื่องจากเป็นประเทศที่เริ่มมีชาวต่างชาติเข้าไปลงทุนเป็นจำนวนมาก และเศรษฐกิจเริ่มกลับมาขยายตัวได้ดีขึ้น แต่อย่างไรก็ตาม การจะเข้าไปลงทุนคงจะไม่ใช่ระยะเวลาอันใกล้นี้ คงต้องรอระยะเวลาที่เหมาะสมก่อน